Á ngɔn nísán, á ḿbū mə̄wóm mə́bɛ̄ yā édzōé ńkúkúmá Artagsergses, ńdɔ ma, Néhémi mə̄ ngábódō wɔ̂n a ngábə́ tə́lə ǹkúkúmá ósū, mə kalán nyē. Mə nə á mís móé hā, á zigili. 2Ńdɔ ǹkúkúmá ā síli ma nâ: « Ású dzé wātindi otad ásū təge nə́ wakɔn ? Wayəan bǐ mīńtyé miziŋ á ńnə̄m.’’ Mə ḿbə̄lə́ fɔ̄ɔ̄ éyə́gan ḿbə̂ wɔ̌ŋ. 3Ma ai ǹkúkúmá naa: “Matám ńkúkúmá áyǎb ényiŋ ! Éyə mə nə́ dzǎm bɔ̌ tə bi ótad ásū yá, éyɔŋ é dzāl bə́ ngádzəb bətará láman kǔ mīḿbōŋ á sí, bə́ manaŋa dígī mī ḿbɛ̄ yā étē á ndóan ?’’ 4Ǹkúkúmá nyé ai ma nâ: “Ńdɔ wǎyī yá ?” Mə̌ ngakogolan ai Zambá yób, 5ma ai ǹkúkúmá naa: «Ngə́ ńkúkúmá a diŋ, ngə́ étūgā dzóē é yén maa á mís móe, dzǒge ma, mə́ kə̄ á Yúda, á é dzāl bə́ ngádzəb bətará, mə́ man dɔ́ kom.’’ 6Ǹkúkúmá ā bódō ńkɔ̄bɔ, ǹgál á tɔá nyē á ḿfə̄ŋ, nyé ai ma nâ: “Ńdɔ wǎyi kə́ bómbō á dulǔ tē táŋ yá, o kələ dúgan ábǒg áfē ? » Ńdɔ mə ngákad nyé ábōg māyi dúgan, nyé a yə́bə́. Ńdɔ́ a ngádzoge ma ai m̀bəmbə ǹnə́m. 7Ma ai nyé nâ: «Ngə́ ńkúkúmá a diŋ, á tílí mā kálara, mə́ kə və́ bíyian bíé byādzóē á óswē á yād álí, ḿból yə̄ nâ bə́ yái ma zěn, mə kwí á Yúda, 8ó və̄ áfə ma kálada m̀fə́ ású Asaf, ǹkála afan ǹkúkúmá, ḿból yə̄ nâ á və ma bilé ású mí ḿbɛ̄ yā miǹkum mí Ndá Zambá, ai ású mim̀fim mí óngóla yǎ édzə̂dzalá, ai ású é ndá mākə tɔbɔ”. Ńdɔ ǹkúkúmá á ngáman ma və́ byə́m bítē, amú wɔ́ maa Zambá wama ó ngábə́ ai ma. 9Ńdɔ mə ngátíe mə́ kə́ə́ ábə bəngɔ́mɔnǎ yā éfas sí yā óswē Éfrāta á yād, mə mǎn bɔ və́ bə̄kálada bə́ ńkúkúmá. Ǹkúkúmá á ngāvə́ bə̄dzóē yā ńsāmbá bítá ai bəwulǔ bikabilí nə́ bə́ kə ma lə́de. 1OHədá á wóg Sânbalat, mǎn Horonít ai Toviya ḿbɔ esíé, mǎn Amonít, bə́ ngáwóg é dzam dí bə́ ngayén dɔ́ abé abuí naa mod ziŋ a zu mvaman ai bɔ́n bə́ Ísraɛ̂l.